CELEX: 32017D2408
Language: lv
Date: 2017-12-18 00:00:00
Title: Padomes Īstenošanas lēmums (ES) 2017/2408 (2017. gada 18. decembris), ar ko Latvijas Republikai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu

21.12.2017   
            
            
               LV
            
            
               Eiropas Savienības Oficiālais Vēstnesis
            
            
               L 342/8
            
         PADOMES ĪSTENOŠANAS LĒMUMS (ES) 2017/2408
   (2017. gada 18. decembris),
   ar ko Latvijas Republikai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. pantu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Saskaņā ar Direktīvas 2006/112/EK 287. panta 10. punktu Latvija drīkst atbrīvot no pievienotās vērtības nodokļa (PVN) tos nodokļa maksātājus, kuru gada apgrozījums nepārsniedz EUR 17 200 ekvivalentu valsts valūtā pēc valūtas maiņas kursa, kas bija spēkā tās pievienošanās dienā.
            
         
               (2)
            
            
               Ar Padomes Īstenošanas lēmumu 2010/584/ES (2) Latvijai tika dota atļauja piemērot atkāpi līdz 2013. gada 31. decembrim un piešķirt atbrīvojumu tiem nodokļa maksātājiem, kuru gada apgrozījums nepārsniedz EUR 50 000. Minētā pasākuma darbības termiņš tika pagarināts ar Padomes Īstenošanas lēmumu 2014/796/ES (3) un ir spēkā līdz 2017. gada 31. decembrim.
            
         
               (3)
            
            
               Ar vēstuli, kas Komisijā reģistrēta 2017. gada 3. jūlijā, Latvija lūdza atļauju piemērot īpašu pasākumu, lai turpinātu atkāpties no Direktīvas 2006/112/EK 287. panta, un samazināt atbrīvojuma robežvērtību līdz EUR 40 000 (“īpašs pasākums”).
            
         
               (4)
            
            
               Komisija saskaņā ar Direktīvas 2006/112/EK 395. panta 2. punktu 2017. gada 13. septembra vēstulē informēja pārējās dalībvalstis par Latvijas lūgumu. Ar 2017. gada 14. septembra vēstuli Komisija paziņoja Latvijai, ka tās rīcībā ir visa informācija, kas nepieciešama lūguma izvērtēšanai.
            
         
               (5)
            
            
               Tā kā īpašā pasākuma rezultātā mazajiem uzņēmumiem būs mazākas PVN saistības, Latvijai būtu jāsaņem atļauja to piemērot uz ierobežotu laikposmu līdz 2020. gada 31. decembrim. Nodokļa maksātājiem aizvien vajadzētu būt iespējai izvēlēties parasto PVN režīmu.
            
         
               (6)
            
            
               No Latvijas sniegtās informācijas izriet, ka īpašajam pasākumam būs nenozīmīga ietekme uz galapatēriņa posmā iekasētajiem kopējiem nodokļa ieņēmumiem.
            
         
               (7)
            
            
               Tā kā Direktīvas 2006/112/EK 281.–294. panti, kas reglamentē īpašu režīmu mazajiem uzņēmumiem, tiek pārskatīti, ir iespējams, ka direktīva, ar kuru groza minētos noteikumus, stāsies spēkā līdz 2020. gada 31. decembrim.
            
         
               (8)
            
            
               Īpašajam pasākumam nav ietekmes uz Savienības pašu resursiem, ko veido PVN, jo Latvija veiks kompensācijas aprēķinu saskaņā ar Padomes Regulas (EEK, Euratom) Nr. 1553/89 6. pantu (4),
            
         IR PIEŅĒMUSI ŠO LĒMUMU.
   1. pants
   Atkāpjoties no Direktīvas 2006/112/EK 287. panta 10. punkta, Latvijas Republikai atļauj atbrīvot no PVN tos nodokļa maksātājus, kuru gada apgrozījums nav lielāks par EUR 40 000.
   2. pants
   Lēmums stājas spēkā tā paziņošanas dienā.
   Šo lēmumu piemēro no 2018. gada 1. janvāra līdz 2020. gada 31. decembrim vai līdz dienai, kad stājas spēkā direktīva, ar ko groza Direktīvas 2006/112/EK 281. līdz 294. pantu, atkarībā no tā, kurš termiņš ir agrāk.
   3. pants
   Šis lēmums ir adresēts Latvijas Republikai.
   
      Briselē, 2017. gada 18. decembrī
      
         
            Padomes vārdā –
         
         
            priekšsēdētāja
         
         K. SIMSON
      
   
   
      (1)  OV L 347, 11.12.2006., 1. lpp.
   
   
      (2)  Padomes Īstenošanas lēmums 2010/584/ES (2010. gada 27. septembris), ar ko Latvijas Republikai atļauj piemērot pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 256, 30.9.2010., 29. lpp.).
   
      (3)  Padomes Īstenošanas lēmums 2014/796/ES (2014. gada 7. novembris), ar ko Latvijas Republikai atļauj piemērot pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 330, 15.11.2014., 46. lpp.).
   
      (4)  Padomes Direktīva (EEK, Euratom) Nr. 1553/89 (1989. gada 29. maijs) par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi (OV L 155, 7.6.1989., 9. lpp.).